Коми Республикаса Юралысьöс вежысь Виталий Стаханов висьталiс республикаса Веськöдлан котырлöн социальнöй планъяс йылысь Изьва да Чилимдiн районъясö удж кузя ветлiгöн

В.Стаханов участвуйтiс Изьва сиктын коми войтырлöн отчётно-выборнöй конференцияын, а сiдзжö ветлiс Чилимдiн районын öткымын социальнöй объектö.

Республикаса Юралысьöс вежысь висьталiс конференцияын участвуйтысьяслы регионса социальнöй юкöнын лоöм вежсьöмъяс йылысь, кутшöмъясöс кöсйöны збыльмöдны матысса кадö.

Торйöн кö, В.Стаханов пасйис, мый Изьва сиктын планируйтöны стрöитны 100 места вылö челядьöс видзанiн. «Челядьöс видзанiнсö стрöитасны школаöдз велöдöм выльмöдан уджтас серти. Та вылö артыштöма республиканскöй бюджетысь да бюджетысь öтдор сьöм. Öнi дасьтöны да сöгласуйтöны проектнöй уджъяс вылö аукционнöй документация», – пасйис аслас висьтасьöмын В.Стаханов.

Сiдзжö республикаса Юралысьöс вежысь висьталiс, мый 2011-2013 вояс вылö «Коми Республикаын «Культура» юкöнлысь инфраструктура сöвмöдöм» уджтас серти кутасны выльмöдны Изьва сиктын районнöй культура керка.

Чилимдiн районса Замежнöй сиктын Виталий Стаханов ветлiс сэтчö, кöнi 162 места вылö стрöитöны шöр школа школабердса интернатöн. Школасö планируйтöны восьтны во мысти.

Чилимдiн районса веськöдлысьяскöд Виталий Стаханов видлалiс Районса шöр больничалысь хирургия юкöн стрöитöм йылысь юалöм. Регионса Юралысьöс вежысь эскöдiс, мый республиканскöй бюджетын проектно-сметнöй документация вылö сьöмсö артыштöма нин.

«Бöръя кадö ёна кутöны тöд вылын да сетöны унакодь сьöм социальнöй юкöн вылö. Районса власьтъяслöн медшöр мог – сьöмсö видзны тöлкöн да стрöга видзöдöмöн», – шуис ветлан кывкöртöдъяс серти В.Стаханов.